एक सप्ताह पूर्व तक देश में गर्मी का प्रकोप था। उस समय वर्षा का इंतजार हो रहा था। आमतौर से जून के माह में मानसून धीमे धीमे पूरे भारत में छा जाता है। प्रारंभ में वर्षा अत्यंत सुकून देती है पर बाद में वह तेजी लाते हुए अनेक शहरों में बाढ़ का प्रकोप प्रकट करती है। इस बार जिस तरह की बरसात आयी है उसका अनुमान मौसम विशेषज्ञों ने पहले नहीं दिया था। मात्र कुछ पलों के सुकून के बाद अनेक शहरों में बरसात ने कहर बरपा दिया। यह कहर ऐसा है कि मानसून आने की प्रसन्नता ही काफूर हो गयी। गंगा यमुना उफनती आ रही हैं। अनेक मकान और मंदिर ढह गये हैं।